Renosterstropery: Selfs stadsmeisies kan nou helpFoto: Maroela Media Toe ek weer kyk, bevind ek myself in ŉ doringboom met vier renosters onder my. Ek is dalk ŉ stadsmeisie, maar van een ding is ek seker – renosters kan nie bome klim nie. Ek is op ŉ plaas êrens in die Limpopo-provinsie. Dit is bloedig warm en ek is verbaas oor die skuiling en koelte wat die doringboom bied. Hoekom is ek in die boom? Want ek is bang. Nee wag, nie bang nie, net versigtig. As ŉ trop renosters stadig maar seker na jou toe stap, moet jy die een of ander tyd begin skuiling soek. Die renosters is nie aggressief nie. Inteendeel, hulle is nuuskierig. Maar in my hart weet ek ŉ nuuskierige renoster kan my steeds platloop. Die res van die mense in die groep lag lekker en spot my oor my vinnige boomklim-vermoë. Foto: Maroela Media “Jy weet slange hou ook van doringbome, nè,” vra een van die groepslede. My moed sak in my skoene, maar dit is nie genoeg motivering om my uit die boom te kry nie. ŉ Ander groepslid (wat gans te braaf is) staan vas met haar kamera om haar nek terwyl die renosters al hoe nader aan haar beweeg. Hoe bevind ek myself in hierdie situasie? Ek en ŉ groep vrywilligers van verskeie dorpe, het die afgelope naweek help renosters oppas. Wanneer dit volmaan is, neem renosterstropery toe omdat dit soveel makliker is om tydens volmaan in die bos te beweeg. ŉ Renoster gloei amper in die volmaan. Dit is ŉ mooi prentjie om te sien, maar mens besef dan eers, in die middernagtelike ure, hulle is eintlik ŉ baie maklike teiken. Ek leer ken die ander vrywilligers so ŉ bietjie terwyl ons om die vuur sit en ek hoor een ding by almal – hulle wil help. Die Suid-Afrikaanse publiek is goed ingelig as dit kom by renosterstropery, maar mens voel amper wanhopig oor die hele situasie. Hoe kan ek, ŉ stadmeisie met ŉ vrees vir spinnekoppe (eintlik enigiets wat kan nesmaak in my hare) nou eintlik help? Foto: Maroela Media Die organisasie Rhino Connect het saam met Pretoria FM ŉ inisiatief op die been gebring wat die publiek aanmoedig om betrokke te raak – nie net met ŉ ‘like’ op Facebook of ŉ finansiële bydrae nie, maar met jou teenwoordigheid op die plaas. As jy kan loop en sien, is jy perfek vir die taak. Jy help met patrollie op die plaas, waak by renosters en help kyk vir merkers of enige ander aktiwiteit op die plaas. Wat ŉ ongelooflike ervaring. Ons het nie net naby aan die renosters gekom nie. Ons het ook lesse in spoorsny gekry, geleer hoe om in die bos vir mensgemaakte voorwerpe op die uitkyk te wees en selfs geleer om vuur te maak wanneer jy nie ŉ vuurhoutjie byderhand het nie. Dit voel amper soos veldskool. Foto: Maroela Media Hoewel daar sekerlik ŉ mate van gevaar is, is daar altyd iemand met ŉ wapen wat saam met die groep beweeg. Dit het beslis nie ouers afgeskrik om hul kinders saam te bring nie. “Toemaar, tannie, skerpioene sal eerder onder klippe gaan lê as hier by ons,” sê Christaan vir my toe ons skuiling onder ŉ bos gaan soek. Die son bak ons droog, maar ek kan sien hy is in sy element. Ek is dankbaar vir die kind se wysheid, want ek is maar skrikkerig vir skerpioene ook. Foto: Maroela Media As jy graag vir ŉ boswegbreek betaal, bestee jou geld op een van dié Renostermaan-naweke. Jou geld word gebruik vir jou kos en die petrol vir die wildsritte. Jy betaal vir meer bewaarders op die plaas en die toerusting wat hulle benodig. Kyk, jy gaan warm kry, gaan min slaap, vuil huis toe gaan, maar jy gaan vet pret hê en jy sal ver moet soek vir lekkerder potbrood. Stuur ŉ e-pos na [email protected] en plaas RENOSTERMAAN as onderwerp, om te bespreek. Besoek Rhino Connect se Facebook-blad of luister na Pretoria FM vir meer besonderhede.